Projektas

Lietuvos Respublikos Vyriausybė

nutarimas

DĖL GYVŪNŲ AUGINTINIŲ REGISTRO REORGANIZAVIMO IR JO NUOSTATŲ PATVIRTINIMO

2022 m.	d. Nr.

Vilnius

Vadovaudamasi Lietuvos Respublikos gyvūnų gerovės ir apsaugos įstatymo 7 straipsnio 4 dalimi, Lietuvos Respublikos valstybės informacinių išteklių valdymo įstatymo 18 straipsnio 2 dalimi ir 20 straipsnio 1 dalimi, Lietuvos Respublikos Vyriausybė n u t a r i a:

1. Reorganizuoti Gyvūnų augintinių registrą, keičiant registro valdytoją ir tvarkytojus.

2. Nustatyti, kad:

2.1. Gyvūnų augintinių registro reorganizavimo pabaiga – 2023 m. sausio 2 d.;

2.2. reorganizuoto Gyvūnų augintinių registro veiklos pradžia – 2023 m. sausio 3 d.;

2.3. Lietuvos Respublikos žemės ūkio ministerija iki Gyvūnų augintinių registro reorganizavimo pabaigos perduoda visus turimus Gyvūnų augintinių registro duomenis ir informaciją, Gyvūnų augintinių registrui pateiktus dokumentus ir (arba) jų kopijas, Lietuvos Respublikos aplinkos ministerijai;

2.4. reorganizavimo laikotarpiu Gyvūnų augintinių registro valdytojo ir tvarkytojų teisės ir pareigos nesikeičia;

2.5. iki Gyvūnų augintinių registro reorganizavimo pabaigos Gyvūnų augintinių registro išduoti dokumentai ir (arba) jų kopijos galioja kol pasibaigia jų galiojimo terminas;

2.6. iki Gyvūnų augintinių registro reorganizavimo pabaigos visi jame įregistruoti duomenys laikomi teisingais ir išsamiais, kol jie nenuginčyti įstatymų nustatyta tvarka.

3. Pavesti valstybės įmonei Žemės ūkio informacijos ir kaimo verslo centrui savo interneto svetainėje paskelbti informaciją apie reorganizuojamą Gyvūnų augintinių registrą.

4. Patvirtinti Gyvūnų augintinių registro nuostatus (pridedama).

5. Pripažinti netekusiu galios Lietuvos Respublikos Vyriausybės 2015 m. gruodžio 9 d. nutarimą Nr. 1268 „Dėl Gyvūnų augintinių registro įsteigimo, jo nuostatų patvirtinimo ir registro veiklos pradžios nustatymo“ su visais pakeitimais ir papildymais.

6. Nustatyti, kad šis nutarimas, išskyrus šio nutarimo 2 ir 3 punktus, įsigalioja 2023 m. sausio 3 d.

Ministras Pirmininkas

Aplinkos ministras